In nomine Domini, ego Ludovicus, Dei gratia Francorum rex et dux Aquitaniæ, notum facimus universis fidelibus, tam futuris quam præsentibus, quod nos pro remedio animæ patris nostri piissimi Ludovici et antecessorum nostrorum et nostræ, sanctissimæ ecclesiæ de Charitate nobis charissimæ donavimus et in æternum concessimus, de frumento nostro apud Bituricas, singulis annis, ad supplendum victum monachorum modios quatuordecim. Nos vero ab eisdem monachis postulavimus et ipsi nobis concesserunt per manum domni Petri prioris ut anniversarium diem obitus patris nostri et nostrum similiter in æternum in eadem ecclesia faciant, et pro nulla occupatione prætermittant. Quod ut perpetuæ stabilitatis obtineat munimentum scripto commendavimus et sigilli nostri authoritate et nominis nostri caracthere subter firmamus. Actum publice apud Bituricas in palatio nostro anno Incarnationis Dominicæ millesimo centesimo tricesimo octavo, regni nostri secundo, astantibus in palatio nostro quorum nomina subtitulata sunt et signa, dapifero nullo. Signum Vuillelmi Buticularii, signum Mathæi constabularii, signum Mathæi camerarii. Data per manum Algrini cancellarii. (Monogramme.)